יוסל'ה בלוי, גיסו של הנער בן ה-16 שאושפז בבית החולים הדסה אמר בשיחה עם וואלה! NEWS: "הוא לא זוכר בדיוק מה קרה, אבל אנשים שהיו לידו סיפרו שהמכת"זית המשטרתית כיוונה את הזרם עליו ישירות והעיפה אותו כך שהוא נפל על הראש בעצמה חזקה". לדבריו, "זו הייתה אלימות קשה מצד השוטרים. תולדות אברהם יצחק זו חסידות יחסית רגועה, והם לא ממהרים לצאת להפגין, ופה היה מקרה שהיה קשה להבליג עליו שבו עצרו נכד של אדמו"ר, וככה צריך להפעיל נגדם אלימות? זו חציית קו אדום. צריך לטפל בשוטרים אבל אין לנו שום אמון שמשהו ייעשה".



אשר, בחור בן 22 מהחסידות, שאושפז בבית החולים הדסה עין כרם לאחר פציעה בפניו אמר לוואלה! NEWS: "עמדתי קרוב לאי תנועה, פתאום התקרב אליי השוטר ונתן לי בוקס לתוך העין. נשברו לי המשקפיים ואחת הזכוכיות נכנסה לי לעין. אשפזו אותי בבית החולים, עשו לי 17 תפרים ועכשיו אני כבר משוחרר". אשר, תושב שכונת מאה שערים העיד כי השתתף בחייו בהפגנות רבות אך אלימות כזו עוד לא ראה: "לא הייתה התפרעות חריגה מצדנו, ולא הייתה גם אלימות, ובכל זאת המשטרה התנהגה אלינו כמו שקי תפוח אדמה. זו רשלנות ומזעזע. לא עשינו כלום. אני מבין שהמשטרה צריכה לעשות את עבודתה, אבל ככה, בכזו אלימות? השוטרים האלה צריכים ללכת הביתה".